
Na temelju članka 58. i članka  118. Zakona o odgoju i obrazovanju u osnovnoj i srednjoj školi (NN. br.87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14, 07/17, 68/17, 68/18, 98/19, 64/20, 151/22,156/23.) te članka 173. Statuta OŠ Gradec, Pravilnika o izmjenama i dopunama Pravilnika o kriterijima za izricanje pedagoških mjera (NN22/2026)  Školski odbor nakon provedene rasprave na Učiteljskom  vijeću, Vijeću roditelja i Vijeću učenika, a na prijedlog ravnatelja na sjednici održanoj 03.06.2026.  godine, donio je


PRAVILNIK O KUĆNOM REDU


I. OPĆE ODREDBE

Članak 1.

Odredbe Pravilnika provode se sukladno Zakonu o odgoju i obrazovanju u osnovnoj i srednjoj školi, propisima donesenim na temelju Zakona, Statuta Škole, Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, Protokolu o postupanju u slučaju nasilja među djecom i mladima i ostalim provedbenim propisima kojima se regulira život i rad u osnovnoj školi.
Izrazi koji se u ovom pravilniku koriste za osobe u muškom rodu su neutralni i odnose se na muške i ženske osobe.

Članak 2.

Kućnim redom u Školi utvrđuju se:

· pravila ulaska u prostor škole i nadzora ulaza
· pravila i obveze ponašanja u školi i svim školskim prostorima (učionice, hodnici, dvorište, igralište…), za vrijeme terenske nastave, jednodnevnih i višednevnih ekskurzija, školskih izleta, u školskom autobusu
· način postupanja prema imovini
· pravila međusobnih odnosa učenika
· pravila međusobnih odnosa učenika i radnika
· radno vrijeme
· pravila sigurnosti i zaštite socijalno neprihvatljivih oblika ponašanja, diskriminacije, neprijateljstva i nasilja

Članak 3.

Ovaj pravilnik odnosi se na sve osobe za vrijeme njihova boravka u Školi. 
Odredbe ovog pravilnika odnose se i na područne škole: Cugovec, Haganj i Tučenik.

Članak 4.

(1) Na početku svake nastavne godine s odredbama ovog pravilnika razrednici su dužni upoznati učenike i njihove roditelje/ skrbnike, a ravnatelj je dužan upoznati sve radnike škole.

(2) Jedan primjerak ovoga pravilnika ističe se na vidljivom mjestu kod ulaznih vrata i objavljuje na mrežnoj stranici Škole.

II. PRAVILA ULASKA U PROSTOR ŠKOLE I NADZORA ULAZA

Članak 5.

Poslove nadzora ulaska u Školu obavlja operativni djelatnik za sigurnost i civilnu zaštitu.

Članak 6. 

(1) Zbog sigurnosti učenika i radnika Škole, ulazna vrata, kao i svi ostali ulazi i izlazi, trebaju biti zaključani tijekom cijelog radnog vremena na način da su osigurani evakuacijski izlazi, osim u posebnim okolnostima koje odobri ravnatelj ili osoba koju on ovlasti.

(2) U svrhu ulaska učenika u Školu prije početka nastave i izlaska nakon završetka nastave, ulazna vrata mogu biti otključana 20 minuta prije početka nastave i 10 minuta nakon završetka nastave pod uvjetom da na ulazu dežura operativni djelatnik za sigurnost i civilnu zaštitu.

(3) Na glavni ulaz u Školu ulaze učenici, učitelji, svi radnici, roditelji i drugi posjetitelji.

(4) Roditelji i drugi vanjski posjetitelji mogu ulaziti u Školu samo uz prethodnu najavu i odobrenje ili po pozivu u dogovorenom terminu.

(5) Za vrijeme trajanja školskog radnog dana (8:00 – 16:30) u školskom dvorištu ne mogu se zadržavati osobe koje nisu zaposlenici Škole ili učenici Škole zbog sigurnosti učenika.

(6) Srednjoškolci i ostali koji koriste linije školskog autobusa mogu koristiti samo stajalište autobusa na parkiralištu. Nije im dozvoljen dolazak pred Školu zbog sigurnosti učenika.

Članak 7. 

(1) Na glavnom ulazu u Školu dežura operativni djelatnik za sigurnost i civilnu zaštitu u radnom vremenu od 7 do 15 sati. 
Obveze operativnog djelatnika za sigurnost i civilnu zaštitu vezane uz ulaske i izlaske iz Škole te nadzor ulaza:

· otključavanje i zaključavanje Škole
· obilazak svih prostora Škole
· pregled ispravnosti videonadzora, alarmnih i sigurnosnih sustava te rasvjete
· provjera prohodnosti vatrogasnih pristupa
· provjera identiteta roditelja i drugih osoba pri ulasku u Školu uvidom u osobnu iskaznicu ili drugi važeći dokument s fotografijom te upisivanje u evidenciju posjetitelja
· nakon obavljene kontrole odvesti osobu na najavljeni sastanak, a nakon sastanka ispratiti osobu iz Škole
· prema posjetiteljima dužan se odnositi s poštovanjem i uvažavanjem
· briga o poštivanju pravila učenika pri ulasku i izlasku iz Škole, boravku u garderobi, uporabi garderobnih ormarića, sigurnom silasku niz stepenice te ostalom ponašanju učenika koje može ugroziti njihovu sigurnost (npr. zadržavanje na ogradi galerije)
· vodi brigu o ključevima garderobnih ormarića
· obavljanje ostalih poslova sigurnosti i civilne zaštite koje proizlaze iz godišnjeg plana i programa rada i drugih propisa

(2) Za vrijeme specifičnih školskih dana (školske priredbe, nenastavni dani, dani otvorenih vrata i sl.) o pravilima ulaska/ izlaska odlučuje ravnatelj posebnom uputom.

(3) Operativni djelatnik za sigurnost i civilnu zaštitu neće dozvoliti ulazak u Školu osobama koje odbiju provjeru identiteta.
Članak 8.

(1) Roditelji učenika mogu doći u Školu na prethodno najavljeni sastanak/ informacije/ razgovor s razrednikom, predmetnim učiteljem, stručnom službom ili ravnateljem o čemu je unaprijed obaviješten operativni djelatnik za sigurnost i civilnu zaštitu.

(2) Roditelji ne mogu dolaziti na informacije bez prethodne najave.

(3) Roditelji koji dolaze na informacije čekaju razrednika ili predmetnog učitelja na ulazu/u holu škole te u pratnji učitelja ili operativnog djelatnika za sigurnost i civilnu zaštitu odlaze do kabineta ili učionice.

(4) Nenajavljeni roditelji i ostali posjetitelji iznimno mogu ući u Školu samo u hitnim slučajevima i ako to odobri operativni djelatnik za sigurnost i civilnu zaštitu u dogovoru s radnikom Škole kojemu se osoba uputila.

(5) Roditelj najavljuje dolazak na informativni razgovor s razrednikom/ predmetnim učiteljem stručnom službom/ ravnateljem barem 1 dan ranije telefonski ili elektroničkom poštom.

(6) Roditeljima/skrbnicima i ostalim osobama koje nisu radnici Škole nije dozvoljeno boraviti u učionici za vrijeme nastave, osim uz prethodni dogovor i odobrenje ravnatelja. To se ne odnosi na studente na hospitaciji, pripravnike, mentore, više savjetnike, povjerenstva i sl.

(7) Roditeljima/ skrbnicima i ostalim osobama koje nisu radnici Škole nije dozvoljeno čekanje učenika u školskim hodnicima niti dovođenje učenika do učionice. 

(8) Ostali posjetitelji najavljuju dolazak u Školu telefonski ili elektroničkom poštom.

(9) Ostali nenajavljeni posjetitelji mogu iznimno ući u Školu ako to odobri operativni djelatnik za sigurnost  i civilnu zaštitu u dogovoru s radnikom Škole kojemu se osoba uputila.

(10) Posljednja 2 tjedna nastavne godine roditelji učenika više ne mogu dolaziti na informativne razgovore vezane uz ocjene učenika. 

(11) U slučaju održavanja roditeljskog sastanka, roditelje na ulazu u Školu dočekuje razrednik i vodi ih do učionice, a nakon sastanka ispraća ih iz Škole.


III. PREGLED OSOBA I PREDMETA UČENIKA I DRUGIH POSJETITELJA

Članak 9.

(1) Operativni djelatnik za sigurnost i civilnu zaštitu, koji je zadužen za poslove nadzora ulaska posjetitelja u školske prostore, može prema procjeni izvršiti sigurnosne preglede:

· učenika i njihovih predmeta (torbe, odjeća i dr.)
· drugih osoba koje ulaze u Školu i njihovih predmeta (torbe, paketi i dr.)

(2) Sigurnosni pregled učenika i njihovih predmeta mogu provoditi i učitelji za vrijeme nastave u slučaju sumnje ili dojave o posjedovanju nedozvoljenih predmeta.

(3) Predmeti koji mogu biti opasni po bilo kojoj osnovi privremeno se zadržavaju kod operativnog djelatnika za sigurnost i civilnu zaštitu, a o njihovom pronalasku obavještava se razrednik, roditelji, ravnatelj, stručne službe Škole i policija (ako su ispunjeni uvjeti za policijsko postupanje).

(4) Osobama koje ne dopuštaju obavljanje pregleda, neće biti dopušten ulazak u Školu.



IV. PRAVILA, OBVEZE I PONAŠANJE UČENIKA ZA VRIJEME BORAVKA U ŠKOLI 

(školskom dvorištu, na terenskoj nastavi, jednodnevnoj ili višednevnoj ekskurziji, u školskom autobusu i sl.)

Članak 10.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima, o čemu odlučuje ravnatelj Škole.

Članak 11.

(1) U prostoru škole i školskog dvorišta zabranjeno je:

· promidžba i prodaja svih proizvoda koji nisu u skladu s ciljevima odgoja i 
obrazovanja
· pušenje u cjelokupnom unutarnjem i vanjskom prostoru Škole
· preprodaja bilo koje vrste
· nošenje oružja
· pisanje po zidovima i inventaru škole
· krađa i uništavanje tuđe i školske imovine
· šaranje i urezivanje školskih klupa, prozorskih klupčica i ostalih površina
· bacanje otpadaka izvan koševa za otpatke
· unošenje i žvakanje žvakaćih guma
· unošenje i konzumiranje alkohola, narkotičnih sredstava, cigareta, električnih cigareta, upaljača i sl.
· unositi energetska pića i gazirana pića
· unošenje zviždaljki i ostalih predmeta koji proizvode buku
· zviždanje, vikanje, skandiranje, uzvikivanje neprimjerenih povika i pokliča, psovanje i ostalo neprimjereno izražavanje
· trčanje hodnicima, stepenicama i učionicama
· unošenje lijekova, osim u medicinske svrhe što se dokazuje medicinskom dokumentacijom ili najavom roditelja razredniku
· igranje igara na sreću i sve vrste kartanja za ostvarivanje materijalne dobiti
· igrati se loptom, osim u strukturiranim aktivnostima i za to predviđenim prostorima pod nadzorom učitelja
· unošenje tiskovina nepoćudnog sadržaja
· isticati sadržaje koji potiču vjersku, rasnu i nacionalnu nesnošljivost
· konzumiranje hrane i napitaka u učionicama bez dopuštenja učitelja
· konzumiranje hrane izvan prostora blagovaonice te iznošenje hrane iz blagovaonice
· uništavanje panoa u razredu ili hodniku, slika i biljaka
· penjanje na prozore, dovikivanje i bacanje bilo čega kroz prozor
· dizanje i spuštanje roleta bez dozvole i nadzora učitelja
· penjanje i naginjanje te zadržavanje na ogradi galerije
· prolijevanje vode, polijevanje zidova i podova, ostavljanje otvorenih slavina
· stvaranje nereda u sanitarnim čvorovima (bacanje papira, lupanje vratima, grupiranje)
· uništavanje podova u učionicama
· unošenje predmeta koji mogu izazvati ozljedu (nožići, odvijači, britvice i sl.), osim potrebnog nastavnog pribora
· unošenje sredstava, opreme i uređaja koji mogu izazvati požar ili eksploziju
· unošenje i korištenje svih vrsta sprejeva (dezodoransi i sl.) zbog mogućnosti aktiviranja protupožarnog alarma
· na školskom igralištu/ dvorištu penjati se na stabla, golove, vješati se na koševe
· u školskom vrtu uništavati posađena stabla i biljke
· korištenje mobitela, tableta, pametnih satova i druge digitalne tehnologije ako nije u edukativne ili zdravstvene svrhe uz odobrenje učitelja i prethodnu najavu korištenja
· unositi romobile, bicikle i sl. u školsku zgradu
· svi oblici psihičkog, fizičkog i ostalih oblika nasilja te svi oblici neprimjerenog ponašanja
· svi oblici diskriminacije bilo koje vrste

(2) Svi nedopušteni predmeti i stvari bit će privremeno oduzeti učeniku, smješteni pod ključ kod operativnog djelatnika za sigurnost i civilnu zaštitu, a može ih preuzeti isključivo roditelj/ skrbnik kojeg će o slučaju obavijestiti razrednik.

Članak 12.

(1) U Školi je postavljen videonadzor u svrhu dodatne sigurnosti učenika i radnika Škole. Sadržaj videokamera dostupan je ravnatelju Škole. Kod počinjenja djela s negativnim posljedicama ili djela neprihvatljivog ponašanja, sadržaj će se koristiti u svrhu dokazivanja radnji i počinitelja.

(2) U prostorima Škole zabranjeno je svako neovlašteno audiosnimanje i videosnimanje bez znanja i odobrenja osobe ili osoba (radnika/ učenika Škole i roditelja/skrbnika i ostalih) koje se snima.

(3) Svako snimanje radnika i učenika Škole treba najaviti ravnatelju Škole.
Svako suprotno postupanje sankcionirat će se prema važećim zakonima Republike Hrvatske.

Članak 13. 

(1) Za vrijeme boravka u Školi i školskom dvorištu u vrijeme trajanja školskog radnog dana, učenicima nije dopušteno korištenje mobitela, tableta, pametnih satova i drugih uređaja za komunikaciju i snimanje.

(2) Mobitel nije potrebno nositi u školu. Ako ga učenik ipak odluči nositi, nosi ga na vlastitu odgovornost. Za oštećenje ili krađu Škola ne odgovara.

(3) U svrhu neometanog odgojno-obrazovnog rada i sigurnosti učenika, mobiteli moraju biti isključeni i spremljeni u školskoj torbi ili školskom ormariću. Nije dopušteno nošenje u džepovima.

(4) Mobitel je potrebno isključiti ujutro ulaskom na prostor školskoga dvorišta, a može se upaliti nakon nastavnoga dana izlaskom iz školskoga dvorišta na javnu površinu. Pravilo se odnosi i na B1 i B2 aktivnosti.

(5) U slučaju nedozvoljenog korištenja mobilnog telefona ili drugog zabranjenog uređaja, dežurni učitelj/ operativni djelatnik za sigurnost i civilnu zaštitu/ predmetni učitelj dužan je privremeno oduzeti uređaj, pohraniti ga kod operativnog djelatnika za sigurnost i civilnu zaštitu, obavijestiti razrednika te slučaj zabilježiti u Knjigu dežurstva.

(6) Razrednik je dužan u što kraćem roku o slučaju obavijestiti roditelje. Oduzeti predmet čuva se pod ključem i nadzorom operativnog djelatnika za sigurnost i civilnu zaštitu, a vraća se isključivo roditelju/ skrbniku učenika koji dolazi u Školu u radno vrijeme operativnog djelatnika za sigurnost i civilnu zaštitu.

(7) Učenik može iznimno koristiti mobitel/ tablet/ pametni sat/ i sl. u zdravstvene svrhe (slušni aparati, mjerenje šećera i sl.) što se potvrđuje medicinskom dokumentacijom u dogovoru s razrednikom koji o tome obavještava ostale radnike Škole.

(8) Učenik može koristiti mobitel, tablet i dr. digitalnu tehnologiju na nastavnom satu u edukativne svrhe uz odobrenje i nadzor učitelja. To je potrebno najaviti dan ranije i o tome obavijestiti roditelje kako bi svi učenici imali potreban pribor za nastavu.

(9) U slučaju da učenik tijekom školskog dana mora stupiti u kontakt s roditeljem ili obratno, potrebno se obratiti razredniku ili stručnoj službi Škole.

(10) Pravila o nekorištenju mobitela/ tableta/ pametnih satova/ i sl. vrijede i za sve oblike nastave izvan učionice (terenska nastava, izleti, jednodnevne i višednevne ekskurzije). 
Za vrijeme višednevne ekskurzije učitelji u pratnji određuju kada završava službeni dio nastave svakog dana i kada je dopušteno korištene mobilnih uređaja.

Članak 14.

(1) Učenici ne smiju bez odobrenja ravnatelja dovoditi u školu druge osobe, učenike neke druge škole ili bivše učenike.

(2) Svim osobama (radnicima, učenicima, strankama) zabranjeno je dovoditi životinje u prostorije Škole, na školsko igralište i u školski vrt, osim ako nije u obrazovne svrhe i unaprijed odobreno (zabrana ne vrijedi za pse pomagače, terapijske pse i pse vodiče).

Članak 15.

Promotori i akviziteri izdavačkih kuća, samostalni nakladnici, predstavnici turističkih agencija mogu unositi propagandne materijale u školu samo uz odobrenje ravnatelja.







Članak 16.

(1) Učenici mogu boraviti u Školi u vrijeme određeno za nastavu i ostale oblike odgojno-obrazovnog rada.


(2) Obvezni dio nastave počinje u 8:00 sati i završava u 14:15. Izborna, B1 i B2 nastava održava se u popodnevnom terminu i može trajati najduže do 19 sati.

(3) Učenik je dužan doći u Školu najkasnije 5 minuta prije početka nastave i napustiti školski prostor najkasnije 10 minuta nakon završetka nastave.

(4) Učenici putnici mogu boraviti u školskom holu, pod nadzorom, ujutro prije početka nastave i poslije nastave do polaska autobusa.

Članak 17. 

(1) Prije ulaska u Školu učenici moraju očistiti obuću koju nakon toga izuvaju i odlažu u garderobu ili ormariće.

(2) Tijekom cijelog školskog dana učenici nose papuče, a u dvorani sportsku opremu.

(3) Učenici su dužni voditi brigu o urednosti garderobnih ormarića te čuvati ključeve. U slučaju gubitka ključa, roditelj je dužan o svom trošku izraditi kopiju.

(4) Učenici bez papuča dužni su se odmah javiti dežurnom učitelju koji to bilježi u knjigu dežurstva i obavještava razrednika.

Članak 18.

(1) Učenici ne smiju za vrijeme školskog dana samovoljno izlaziti iz Škole. Mogu boraviti u školskom dvorištu samo uz dopuštenje i nadzor učitelja.

(2) Za vrijeme malih odmora učenici ne izlaze u školsko dvorište.
Za vrijeme velikog odmora i rekreacijske stanke učenici mogu boraviti u školskom dvorištu ili sportskoj dvorani samo uz dozvolu i nadzor učitelja.

(3) Za vrijeme rekreacijske stanke nije dozvoljeno korištenje lopti i sportskih rekvizita, osim ako stanka nije strukturirana i vođena.

(4) Ako učenici izlaze u školsko dvorište u papučama, borave na popločenom dijelu dvorišta.

(5) Nastava se može odvijati u školskom dvorištu, samo uz nadzor i pratnju učitelja i pod uvjetom da je strukturirana. Učenici ne mogu boraviti u školskom dvorištu za vrijeme sata bez jasno zadanih aktivnosti i ciljeva.


Članak 19.

(1) Učenici su dužni dolaziti u školu uredni i pristojno odjeveni. Trebaju voditi brigu o osobnoj higijeni i urednosti.

(2) Učenici skupocjene stvari u Školu nose isključivo na vlastitu odgovornost. Škola za nestanak istih ne odgovara.

(3) Nije dozvoljeno nošenje prekratkih hlača ili suknji iznad koljena, majica na naramenice, prozirnih majica, majica koje otkrivaju grudi, leđa ili trbuh, odjeće s neprimjerenim i uvredljivim natpisima ili slikama. U unutarnjim prostorima nije dozvoljeno nošenje kapuljača, šilt kapa, šešira, sunčanih naočala i sl.

(4) Nije dozvoljeno nositi prenaglašenu šminku, umjetne i preduge nokte, umjetne trepavice i sl.

(5) Za vrijeme svih oblika nastave izvan učionice (jednodnevna i višednevna terenska nastava, škola u prirodi, maturalac…) nije dozvoljeno nošenje prekratkih hlača ili suknji iznad koljena, majica na naramenice, prozirnih majica, majica koje otkrivaju grudi, leđa ili trbuh, odjeće s neprimjerenim natpisima ili slikama te kapuljača. Učenici moraju biti odjeveni primjereno obilasku kulturnih znamenitosti i vremenskim uvjetima.

Članak 20.

Učenik je dužan:

· poštivati školske vrijednosti, pravila i autoritete
· redovito dolaziti u školu
· kulturno se ponašati za vrijeme boravka u Školi i izvan nje
· pristojno se ponašati prema drugim učenicima, učiteljima i svim radnicima Škole
· sve radnike Škole oslovljavati punim imenom i prezimenom/ zvanjem (ravnatelju/ ravnateljice, učitelju/ učiteljice, profesore/ profesorice itd.) i pozdravljati primjerim pozdravom (dobro jutro, dobar dan, doviđenja)
· ustati kad odrasla osoba ulazi u učionicu za vrijeme sata
· pratiti nastavu i ostale oblike odgojno-obrazovnog rada te savjesno i odgovorno izvršavati svoje obveze
· čuvati školske udžbenike i radne materijale
· sprečavati i prijaviti nasilno ponašanje
· svoje radno mjesto održavati čistim

Članak 21.

(1) Učenici su obvezni na znak školskoga zvona za početak nastavnoga sata biti na svojim mjestima uz pripremljen pribor za nastavu.

(2) Ako učenici učitelja čekaju ispred učionice, čekaju u redu jedan iza drugoga u tišini.
U slučaju kašnjenja učitelja 5 ili više minuta, redari su dužni o tome obavijestiti ravnatelja ili stručnu službu Škole.

(3) Svaki učenik ima svoje radno mjesto koje može promijeniti samo uz dopuštenje razrednika ili predmetnoga učitelja.

(4) Učenici ne smiju izlaziti iz učionice prije zvona jer se time ometa nastava u ostalim učionicama.

(5) Učenici izlaze iz učionice nakon zvuka zvona. Redari ostaju provjeriti urednost učionice. Nepravilnosti prijavljuju učitelju.

(6) Učitelji su obvezni zahtijevati od učenika da nakon sata počiste za sobom svoje radno mjesto od papira i otpadaka, ostataka gumica za brisanje i sl. 

(7) Nakon završetka svakog nastavnog sata učitelj je odgovoran za urednost učionice.

(8) Učenici predmetne nastave za vrijeme odmora smiju boraviti u učionici samo uz nadzor učitelja. Učenici razredne nastave postupaju prema uputama učitelja razredne nastave.

Članak 22.

(1) U razrednom odjelu razrednik tjedno zadužuje dva redara abecednim redom.

(2) Dužnosti i prava redara su:

· pripremati učionicu za nastavu, brisati ploču, donositi potrebna nastavna sredstva i pomagala
· pregledati inventar učionice (oštećenja na klupama, stolicama, zidovima…) prije i poslije sata te nedostatke i nered prijaviti učitelju
· pregledati urednost učionice (papiri na podu učionice)
· voditi brigu o nenazočnim učenicima na satu
· obavijestiti stručnu službu o nedolasku učitelja na sat
· pomažu učitelju
· vode brigu o udžbenicima i radnim bilježnicama pohranjenim u ormaru
· pregledati učionicu nakon nastavnoga sata i prijaviti eventualne nepravilnosti
· prijaviti učenike koji krše Kućni red
· redari - učenici razredne nastave vode brigu o urednosti garderobe

Članak 23.

(1) Svako neopravdano kašnjenje učenika na nastavu učitelj je dužan evidentirati.

(2) Učenik koji kasni na sat dužan je pokucati, ispričati se, navesti razlog kašnjenja i u tišini sjesti na svoje mjesto.

(3) Ako učenik učestalo kasni na nastavu, razrednik je dužan obaviti razgovor s roditeljima i obavijestiti stručnu službu škole.

(4) Učenik ne može samovoljno, bez dozvole učitelja, napustiti učionici za vrijeme trajanja nastavnoga sata, izvannastavnu aktivnost, terensku nastavu, izlet, školsku ili drugu kulturnu priredbu u organizaciji škole, sportski program i druge radne obveze.

(5) Odobrenje za izostanak s nastave roditelji mogu tražiti unaprijed:

· pismeno od razrednika do 3 nastavna dana
· pismeno od ravnatelja do 7 nastavnih dana
· pismeno od Učiteljskog vijeća do 15 nastavnih dana
· usmeno od razrednika, u hitnim slučajevima za određeni nastavni sat

(6) Svaki izostanak s nastave i kašnjenje potrebno je opravdati liječničkom ispričnicom, ispričnicom roditelja/ skrbnika ili drugom važećom potvrdom najkasnije u roku od 8 dana od povratka na nastavu. U protivnom razrednik bilježi neopravdane izostanke, a postoji i mogućnost izricanja pedagoških mjera.

(7) Opravdanim izostancima smatra se bolest učenika, zdravstveni pregledi, smrtni slučaj u obitelji, problemi u prometu, elementarne nepogode, bolest članova obitelji, natjecanja, smotre i sl.

(8) Ako učenik ne dolazi redovito na nastavu ili ne izvršava druge obveze, Škola će zatražiti od roditelja ili skrbnika objašnjenje o razlozima učenikovog neizvršavanja obveza.
Ukoliko roditelj ili skrbnik u roku sedam dana od dana primitka pismene obavijesti ne dođe obrazložiti razloge izostanka, ovlaštena školska tijela dužna su protiv učenika pokrenuti postupak za izricanje pedagoških mjera.

(9) Roditelj može više puta godišnje opravdati izostanak svoga djeteta u trajanju do tri radna dana za što nije potrebna liječnička ispričnica.

(10) Ako razrednik posumnja u zlorabljenje toga prava na način da se djetetu učestalim izostancima uskraćuje pravo na obrazovanje, dužan je obaviti razgovor s roditeljima učenika i obavijestiti stručnu službu škole.

Članak 24.

(1) Učenici su dužni na satu pratiti nastavu i upute učitelja. Ne smiju prekidati niti na bilo koji način ometati sat.

(2) Ometanjem nastave smatra se: došaptavanje, dovikivanje, pričanje, smijuljenje, prepiranje, prekidanje učitelja bez dizanja ruke, bacanje papirića, gumica, ustajanje bez dozvole i sl.

(3) Učenik koji želi nešto pitati ili priopćiti, treba svoju namjeru pokazati dizanjem ruke i čekati dozvolu za riječ, osim ako predmetni učitelj drukčije ne odredi ovisno o svrsi provedbe nastavnoga sata.

(4) Učenik kojeg je učitelj prozvao, dužan je ustati na zahtjev učitelja.

(5) Učenik ne smije biti udaljen s nastavnoga sata zbog ometanja nastave, ali može ga se uputiti na razgovor razredniku, u stručnu službu škole ili ravnatelju.

Članak 25. 

(1) Učenici imaju pravo na male odmore od 5 minuta, rekreacijsku stanku od 10 minuta, veliki odmor za doručak/ užinu od 15 minuta i veliki odmor za ručak od 20 minuta.

(2) Mali odmori od 5 minuta služe samo za izmjenu učionica i/ili odlazak u toalet. 

(3) Veliki odmor za doručak/ užinu traje 15 minuta, a veliki odmor za ručak traje 20 minuta. 

(4) Nije dozvoljeno izlaženje iz učionice prije zvona niti trčanje po stepenicama radi sigurnosti. 

(5) Učenici odlaze u blagovaonicu isključivo u pratnji učitelja nakon zvona i to na način da učitelj ide prvi, a učenici hodaju u redu jedan iza drugoga bez trčanja i guranja. Učenici u holu mirno čekaju svoj red bez galame.

(6) Učenici jedu u blagovaonici za blagovaonskim stolovima. Nije dozvoljeno iznošenje hrane izvan blagovaonice.

(7) Za vrijeme doručka i ručka u blagovaonici učenici su se dužni ponašati pristojno, bez galame i vikanja. Nije dozvoljeno igranje hranom, gađanje hranom, bacanje hrane na pod i sl.

(8) Svoje mjesto za stolom učenik je dužan počistiti za sobom, a ostatke hrane vratiti na za to predviđeno mjesto u blagovaonici.

(9) Ako se uoči kršenje ovih pravila, učenici su to obvezni prijaviti dežurnom učitelju.

(10) Za vrijeme velikoga odmora za ručak te za vrijeme popodnevne užine, nakon jela, učenici mogu boraviti u školskom dvorištu uz odobrenje i nadzor dežurnih učitelja.

(11) Rekreacijska stanka traje 10 minuta. Ovisno o vremenskim prilikama i odluci dežurnih učitelja, učenici borave u holu škole ili sportskoj dvorani.

(12) Za vrijeme odmora i rekreacijske stanke nije dozvoljeno zadržavanje u garderobi.

Članak 26.

(1) Nakon završetka nastave učenici pješaci odlaze kućama, a učenici putnici čekaju u redu dežurne učitelje ispred škole.

(2) Radi sigurnosti zabranjeno je boraviti na školskom parkiralištu i stepenicama koje vode na parkiralište.

(3) Potrebno je formirati tri reda za tri linije autobusa: Repinec, Haganj i Tučenik.

(4) Radi sigurnosti učenici do autobusa odlaze isključivo pločnikom (ne preko parkirališta) i to na način da dežurni učitelj ide prvi, a učenici hodaju u redu jedan iza drugoga i ulaze u autobus.
Nakon ulaska svih učenika na određenoj liniji, dežurni učitelj daje znak vozaču da može krenuti.

(5) Ista pravila vrijede za oba odvoza autobusa. Prvi odvoz je nakon A2 nastave, a drugi nakon završetka izborne i B1 nastave.

(6) Učenici koji ostaju u školi na izbornoj i B1 nastavi nakon 14:15 ne smiju izlaziti u školsko dvorište, već čekaju učitelja u školskom holu.



Članak 27.

(1) Učenici putnici u školu dolaze školskim autobusima. 

(2) Radi sigurnosti učenika u autobusu je za vrijeme vožnje zabranjeno ustajanje, hodanje, ometanje vozača u vožnji i sl.

(3) Učenici su se dužni ponašati pristojno poštujući sva pravila lijepog ponašanja: pristojno pozdraviti na ulasku i izlasku, mirno sjediti na svom mjestu bez galame.

(4) Svako neprimjereno ponašanje učenika u autobusu učenici su dužni prijaviti razredniku ili stručnoj službi škole.

(5) Ukoliko se vozači ne pridržavaju voznog reda ili se neprimjereno ponašaju prema učenicima, učenici su dužni događaj ili ponašanje vozača prijaviti razredniku ili stručnoj službi Škole.

(6) Sve zabrane iz Članka 11. ovog pravilnika vrijede i u školskom autobusu.

(7) Učenici koji kao prijevozno sredstvo do Škole koriste bicikl, romobil i sl. koriste ga na vlastitu odgovornost. Škola nije odgovorna za ozlijede učenika te oštećenje ili nestanak spomenutih prijevoznih sredstava.
Škola nije odgovorna za ispravnost i eventualne posljedice uzrokovane neispravnim rukovanjem baterijom romobila.


III. ODNOS PREMA IMOVINI

Članak 28. 

Dužnost je radnika, učenika i drugih osoba koje borave u Školi, skrbiti o imovini Škole prema načelu dobroga gospodara.

Članak 29.

(1) Radnici Škole moraju se racionalno koristiti sredstvima Škole koja su im stavljena na raspolaganje.

(2) Svaki uočeni kvar na instalacijama električne struje, plina ili vodovoda, grijanja, klime ili drugi kvar,  radnici i učenici obvezni su prijaviti razredniku, dežurnom učitelju, tajniku ili ravnatelju.

Članak 30.

Počinitelj (radnik, učenik/roditelj/skrbnik ili dr.) dužan je nadoknaditi štetu koju učini na školskoj imovini.

Članak 31.

(1) Visina štete utvrđuje se u visini cijene vrijednosti i ugradnje oštećene imovine, odnosno na temelju procjene visine štete, ukoliko se ne može utvrditi cijena vrijednosti oštećene imovine.

(2) Procjenu vrši povjerenstvo od tri člana (razrednik, roditelj i ravnatelj). Odluku o imenovanju povjerenstva donosi ravnatelj.

(3) Roditelj/ skrbnik učenika dužan je štetu nadoknaditi u roku od 8 dana. Novčani iznos za naknadu štete roditelj/ skrbnik učenika uplaćuje na račun osnivača Škole.

(4) Naknada štete može se izvršiti i kupnjom oštećenog predmeta u dogovoru s povjerenstvom škole. 

V. RADNO VRIJEME 

Članak 32.

(1) Škola radi u petodnevnom radnom tjednu, u jednoj smjeni, u skladu s godišnjim planom i programom rada škole, Zakonom o odgoju i obrazovanju u osnovnoj i srednjoj školi i Statutom škole. 

(2) Radno vrijeme Škole je od 7:00 do 20:00.

(3) Škole ujutro otvaraju spremačice/ operativni djelatnik za sigurnost i civilnu zaštitu i pregledavaju stanje prije početka nastave, a o eventualnim problemima odmah izvješćuju tajnika ili ravnatelja.

(4) Škole zatvara spremačica na kraju radnog dana koja je odgovorna za urednost i sigurnost da je sve zaključano.

(5) Izvan radnog vremena zgrada škole se može otključati i koristiti samo uz odobrenje ravnatelja.

Članak 33.

(1) Radnici su dužni dolaziti na posao i odlaziti s posla prema rasporedu radnog vremena. Ne smiju dolaziti pod utjecajem alkohola ni drugih opojnih sredstava.

(2) Dežurni učitelji dolaze na posao najkasnije 20 minuta prije početka nastave, a ostali učitelji/ stručni suradnici dolaze najkasnije 10 minuta prije početka nastave.

(3) U slučaju spriječenosti dolaska na posao, radnici Škole dužni su o tome pravovremeno i u zakonskom roku obavijestiti ravnatelja. Način evidencije nazočnosti na radu određuje ravnatelj.

Članak 34.

Raspored radnog vremena ravnatelja, stručnih suradnika, tajnika i voditelja računovodstva, kao i njihovo vrijeme za rad sa strankama, obvezno se ističe na vratima njihovih ureda.

Članak 35.

Roditelji mogu razgovarati s učiteljima u dane primanja roditelja u vrijeme informacija ili u vrijeme koje odredi razrednik, odnosno predmetni učitelj.



Članak 36.

Nakon isteka radnog vremena svi su radnici obvezni pospremiti radne materijale, zatvoriti prozore, isključiti električne uređaje, ugasiti svjetla i zaključati radne prostorije.




VI. MEĐUSOBNI ODNOSI UČENIKA/ MEĐUSOBNI ODNOSI UČENIKA I RADNIKA ŠKOLE

Članak 37.

(1) U međusobnim odnosima učenici su dužni ponašati se pristojno, paziti na vlastito dostojanstvo i dostojanstvo drugog učenika, čuvati osobni ugled i ugled drugog učenika, pružiti pomoć drugome i prihvatiti pruženu pomoć, uvažavati i poštivati drugoga.

(2) Učenik ne ispunjava ove dužnosti ako zastrašuje druge, izražava se neprimjerenim rječnikom psuje,  laže, krade, uništava, zlostavlja, ponižava, pokušava izolirati drugog učenika, ne pruži pomoć učeniku u nevolji, ometa druge učenike u radu, ometa ispitivanje ili pisanje ispita, ometa sat, ometa učenje, školske priredbe/ predstave ili neke druge kulturne manifestacije i dr.

(3) U slučaju međusobnog spora, učenici su dužni zatražiti pomoć razrednika ili dežurnog učitelja.

Članak 38.

(1) U međusobnim odnosima učenika i svih radnika škole treba vladati pravilo lijepog ponašanja i kulturnog ophođenja.

(2) Učenici su obvezni sve djelatnike škole oslovljavati punim nazivom (ravnatelj, učitelj, profesor, pedagog, psiholog, knjižničar…) i pozdravljati primjerenim pozdravom (dobro jutro, dobar dan, doviđenja)
 
(3) Odnos učitelj-učenik mora biti strogo primjeren i profesionalan. Svako kršenje takvog odnosa smatra se neprimjerenim.

(4) Kod ulaska u Školu ili izlaska iz Škole učenici trebaju dati prednost starijim osobama i osobama s invaliditetom.

(5) Radnici Škole dužni su se s poštovanjem odnositi prema učenicima i roditeljima te ostalim posjetiteljima Škole.

VIII. PRAVA I OBVEZE UČENIKA

Članak 39.

(1) Učenik ima prava i obveze utvrđene Zakonom o odgoju i obrazovanju u osnovnoj i srednjoj školi, Statutom Škole, ovim Pravilnikom i drugim općim aktima Škole.

(2) Pored prava i obveza iz stavka 1. ovoga članka, učenik je dužan:

· redovito pohađati nastavu i na vrijeme dolaziti u školu
· dolaziti u školu opremljen potrebnim udžbenicima, bilježnicama i drugim priborom za nastavu prema rasporedu rada tog dana
· održavati udžbenike i bilježnice urednima
· savjesno učiti i aktivno sudjelovati u nastavnom procesu
· na liječničke preglede ići izvan nastave, osim u posebnim i žurnim prilikama
· održavati čistima i urednima prostore škole
· svoje mjesto u školskoj klupi nakon završetka nastave ostaviti uredno i čisto
· dolaziti uredan u školu
· pravodobno opravdati izostanke i kašnjenja 
· njegovati humane odnose među učenicima, učiteljima i drugim radnicima škole
· sprečavati i prijaviti nasilno ponašanje
· čuvati imovinu koju koriste te imovinu drugih učenika i radnika škole
· poštovati pravila školskog života i rada
· pridržavati se naloženih mjera zaštite od požara
· čuvati i oplemenjivati školski okoliš
· uvažavati i poštovati drugoga
· pružiti pomoć drugome
· hodati desnom stranom hodnika i stepenica zbog gužve i mogućih ozljeda 
· ne ulaziti u prostore bez nazočnosti učitelja u kojima se ostavlja materijal za nastavu
· ustajanjem pozdraviti zaposlenike škole i ostale odrasle osobe koji za vrijeme sata ulaze u učionicu

Članak 40.

(1) Za nastavu tjelesne i zdravstvene kulture učenici trebaju imati sportsku odjeću i obuću koja uključuje: potpuno bijelu majicu bez slika i natpisa te sportske hlače (trenirka, tajice, dres…) te sportske tenisice koje služe samo za dvoranu.

(2) Detalje o vrsti odjeće i obuće može odrediti svaki učitelj Tjelesne i zdravstvene kulture za svoj sat i s tim je dužan upoznati učenike na prvom nastavnom satu na početku nastavne godine. 
Obavještava i razrednika, a razrednik informira roditelje putem kanala za komunikaciju.

(3) Na satu Tjelesne i zdravstvene kulture zabranjeno je sve što može narušavati učenikovu sigurnost tijekom aktivnosti u nastavi (nakit, piercing, umjetni i predugi nokti i sl.)

(4) Učitelj Tjelesne i zdravstvene kulture obvezan je učenike upoznati s pravilima korištenja školske sportske dvorane i popratnih prostorija.

(5) Učitelj Tjelesne i zdravstvene kultura zadužuje dvoje učenika u svakom razredu koju su obvezni, odmah i bez odgode, prijaviti svako kršenje pravila u svlačionicama za vrijeme pripreme učenika za sat.

(6) Učenici su obvezni poštivati pravila i red školske sportske dvorane i svih njenih popratnih prostorija (svlačionice, sanitarni čvorovi).

(7) Svako kršenje pravila u dvorani učitelj Tjelesne i zdravstvene kulture bilježi u Knjigu dežurstva navodeći ime i prezime učenika, razred i prekršeno pravilo te o tome obavještava razrednika.

(8) Učenici ulaze u dvoranu samo pod nadzorom i čekaju u vrsti početak sata.

(9) Učenici koji su oslobođeni nastave TZK-a ili iz zdravstvenih razloga ne sudjeluju u nastavi, moraju biti prisutni na satu u propisanoj opremi.

(10) U dvoranu je zabranjeno unošenje hrane i pića.

(11) Nastavu u dvorani mogu izvoditi samo učitelji TZK-a i učitelji RN. U slučaju zamjene, nestručni učitelj nastavu izvodi u učionici radi sigurnosti učenika.

Članak 41.

(1) U učionicu informatike učenici ulaze zajedno s učiteljem.

(2) Učenici su obvezni čuvati (ne iznositi) računala i drugu računalnu opremu za vrijeme boravka u informatičkoj učionici.

(3) Učitelj Informatike, i drugi učitelji koji održavaju nastavu u informatičkoj učionici,  odgovorni su za svu informatičku opremu.

(4) Učenicima nije dozvoljeno korištenje računala na način koji bi oštetio programski dio računala.

(5) Učenicima nije dozvoljeno slati poruke nepoćudnog sadržaja putem elektronske pošte (e-mail), komunicirati putem chat-a s drugim osobama na način neprimjeren dobi učenika, pregledavati usluge i sadržaje neprimjerene njihovom uzrastu.

(6) Učenik koji se ne pridržava pravila ovog članka, teže krši Kućni red.

Članak 42.

(1) Učiteljima nije dopušteno korištenje mobilnih telefona, laptopa, tableta i sl. u privatne svrhe za vrijeme nastavnoga sata. Takvi postupci mogu ometati odvijanje nastave, ometati učenike u pisanju provjera, usmenog odgovaranja, dopunskom radu, popravnom ispitu, razrednom ispitu i sl. 

(2) Učiteljima je dozvoljeno korištenje mobilnih telefona, laptopa, tableta i sl. u svrhu nastave, komunikacije s roditeljima, ulaska u e-dnevnik, upisivanja zamjena, informiranja učenika i sl.

Članak 43.

Učenici ne smiju bez dozvole ulaziti u zbornicu, ured pedagoga i psihologa, ured ravnatelja i tajnika ili kabinete učitelja.
Učenici trebaju pokucati, pozdraviti i tek nakon dozvole ulaze u prostoriju ili čekaju svoj red na hodniku.

X. UPORABA KNJIŽNICE

Članak 44.

(1) Učenik koristi knjižnicu prema rasporedu rada knjižnice. Raspored rada knjižnice nalazi se na vratima. 

(2) Knjige posuđene u knjižnici učenik je obvezan čuvati i neoštećene pravodobno vratiti na način propisan Pravilnikom o radu školske knjižnice.

(3) Učenik pri ulasku u školsku knjižnicu treba pokucati, pristojno pozdraviti i u tišini ući. Nakon toga može tražiti pomoć/ savjet knjižničarke/ posuditi ili vratiti knjigu.

(4) Nije dozvoljeno samostalno uzimanje i razmještanje knjige, trčanje, stvaranje buke i sl. 

(5) Učenik može posuditi samo jedno djelo za cjelovito čitanje odjednom. Knjigu može zadržati najduže 4 tjedna. Da bi posudio novo djelo za cjelovito čitanje, prethodno posuđeno mora vratiti. Učenik može uz djelo za cjelovito čitanje posuditi dodatnu knjigu po izboru koja nije na popisu djela za cjelovito čitanje.

(6) Na kraju nastavne godine, a najkasnije zadnji tjedan nastave, učenik mora vratiti sve knjige u knjižnicu.

(7) U slučaju oštećenja ili gubitka knjige iz školske knjižnice, učenik je dužan nadoknaditi štetu (novčano u visini vrijednosti knjige ili samostalnom kupnjom istog naslova).

XI. DEŽURSTVA

Članak 45.

(1) U Školi za vrijeme rada dežuraju učitelji/ operativni djelatnik za sigurnost i civilnu zaštitu/ tehničko osoblje i  stručni suradnici po potrebi.
Dežuraju prema rasporedu dežurstva koji određuje ravnatelj.

(2) Dežurni učitelji ne smiju niti u jednom trenutku ostavljati učenike bez nadzora.

(3) Na hodniku razredne nastave dnevno dežura jedan dežurni učitelj koji je zadužen i za blagovaonicu.

(4) Na hodniku predmetne nastave svakodnevno dežuraju 3 dežurna učitelja raspoređena tako da jedan pokriva istočni dio hodnika (kod kabineta Matematike/Fizike), drugi pokriva zapadni dio hodnika (učionica Hrvatskoga jezika/ Njemačkoga jezika), a treći pokriva hodnik od kabineta Povijesti, sanitarni čvor i stepenice.

(5) Na ulazu dežura operativni djelatnik za sigurnost i civilnu zaštitu koji je zadužen za ulaz, garderobu, garderobne ormariće i stepenice.

(6) Za vrijeme doručka, ručka i rekreativne stanke dežurni učitelji dežuraju u prizemlju/ blagovaonici/ školskom dvorištu.

(7) Za vrijeme doručka, ručka i rekreativne stanke dežura tehničko osoblje u blagovaonici i ispred sanitarnih čvorova.

(8) Svi dežurni učitelji/ stručni suradnici/ operativni djelatnik za sigurnost i civilnu zaštitu/ tehničko osoblje obvezni su održavati red na hodniku, a svako kršenje zabilježiti u Knjigu dežurstva.

(9) Na dan podjele svjedodžbi dežuraju, u međusobnom dogovoru, svi oni učitelji koji nisu razrednici.

(10) Za vrijeme školskih priredbi, manifestacija, dana otvorenih vrata i sl. dežurstva određuje ravnatelj.

(11) Dežurni učitelji vode učenike putnike do školskih autobusa i to na siguran način – isključivo pješačkim pločnikom preko zebre do autobusa. Radi sigurnosti nije dozvoljeno učenike voditi preko parkirališta.

(12) Dežurstvo dežurnih učitelja završava nakon što učitelji isprate školske autobuse, ispune Knjigu dežurstva i predaju je operativnom djelatniku za sigurnost i civilnu zaštitu.

(13) Nakon 14:15 dežurstvo preuzimaju svi učitelji koji imaju nastavu u poslijepodnevnom terminu (B1 i izborna nastava).
Obvezni su se pridržavati svih pravila dežurstva koja vrijede do 14:15, ispunjavaju i potpisuju Knjigu dežurstva i vode učenike na autobus.

(14) Vanjski suradnici, koji održavaju nastavu u B2 terminu, učenike putnike predaju dežurnom učitelju. 

Članak 46.

(1) Dežurni učitelj:

· dolazi 20 minuta prije početka nastave na mjesto dežurstva, ispunjava Knjigu dežurstva na početku radnog dana
· učitelji predmetne nastave dežuraju u prizemlju/ holu škole do 7:55, a učitelji razredne nastave prema dogovoru dežurnih učitelja (hodnik, učionica ili prostor u kojem borave učenici)
· dežurni učitelji predmetne nastave vode učenike prema učionicama vodeći brigu da nema trčanja, guranja, galame i sl.
· dežura u svom dijelu hodnika prema dogovoru s ostalim dežurnim učiteljima
· provjerava imaju li svi učenici propisane papuče
· pazi na red i disciplinu u hodnicima, holu, blagovaonici, školskom dvorištu i ostalim prostorima
· pazi da se učenici ne penju/ naginju ili zadržavaju kod ograde galerije
· pazi da se poštuju sve odredbe Pravilnika o kućnom redu
· vodi Knjigu dežurstva
· svako kršenje kućnog reda zapisuje u Knjigu dežurstva, obavještava razrednika, ispituje i  rješava situaciju koja je dovela do kršenja Pravilnika o kućnom redu i o tome piše kratko izvješće/ bilješku (ovisno o težini povrede Kućnog reda)
· na kraju dežurstva obavještava stručnu službu o eventualnim prekršajima i poduzetim mjerama 
· vodi učenike na autobus nakon obveznog dijela nastave
· potpisuje Knjigu dežurstva nakon odlaska autobusa
· ne može napustiti dežurstvo bez da si nađe zamjenu i o tome obavijesti ravnatelja
· odgovoran je za nereagiranje na neprimjereno ponašanje učenika i kršenje Pravilnika o kućnom redu

(2) Koraci koje je dežurni učitelj obvezan poduzeti kad uoči kršenje Kućnog reda i to ovim redom:

1. uočava prekršaje 
2. imenuje učenike koji krše bilo koji članak Kućnog reda i zapisuje u Knjigu dežurstva
3. ako je potrebno, vodi istragu, ispituje svjedoke, zapisuje izjave, izvodi zaključke i utvrđuje činjenično stanje koje je dovelo do kršenja Kućnog reda, rješava i sve to zapisuje u Knjigu dežurstva.
4. obavještava razrednika
5. uključuje stručnu službu Škole kod težih prekršaja i potrebe za izricanjem pedagoških mjera

(3) Knjiga dežurstva:

· nalazi se na ulazu kod operativnog djelatnika za sigurnost i civilnu zaštitu
· sadrži: datum, imena i prezimena dežurnih učitelja, incidente, prekršaje, imena i prezimena učenika koji su taj dan prekršili Kućni red, opis situacije koja je dovela do kršenja pravilnika, izjave učenika, poduzete mjere, eventualne intervencije stručne službe, evakuacijske i sigurnosne situacije

(4) Knjigu potpisuju svi dežurni učitelji na početku i kraju nastavnoga dana te operativni djelatnik za sigurnost i civilnu zaštitu.

(5) Ostali učitelji, koji nisu dežurni, a uoče prekršaj, dužni su to upisati u knjigu dežurstva ili obavijestiti dežurnog učitelja.

(6) Na vidljivom mjestu na ulazu moraju biti istaknuti telefonski brojevi policije, hitne pomoći, vatrogasaca i Državne uprave za zaštitu i spašavanje.


XIII. PONAŠANJE UČENIKA IZVAN ŠKOLE

Članak 47.

(1) Učenici se na priredbama, izložbama, u muzejima i sl. trebaju ponašati pristojno, ne činiti ništa što bi ometalo priredbu, izvođače programa i posjetioce.

(2)Učenici se moraju ponašati primjereno i pristojno na svim mjestima terenske nastave, u prijevoznim sredstvima, ugostiteljskim objektima, smještajnim objektima ili ustanovama koje posjećuju, poštujući kućni red i/ili druge propise objekta u kojem borave.

(3) Za ponašanje učenika odgovoran je razrednik ili predmetni učitelj koji je u pratnji.

(4) Za vrijeme trajanja terenske nastave (škole u prirodi, jednodnevnih ili višednevnih izleta ili ekskurzija i dr.) učenici su obvezni disciplinirano izvršavati upute učitelja - voditelja puta, te se bez njegove dozvole ne smiju udaljiti od grupe.

Članak 48.

Pravila ovog Kućnog reda vrijede za sve učenike bez obzira gdje i u kojem obliku se nastava odvija (u školi, izvan škole, kazalištu, kinu, jednodnevnom ili višednevnom izletu).



XIV. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA

Članak 49.

(1) U Školi je zabranjena izravna i neizravna diskriminacija, poticanje na diskriminaciju, uznemiravanje, spolno uznemiravanje, segregacija ili bilo koji oblik diskriminacije učenika i radnika Škole.

(2) Zabranjena je diskriminacija na osnovi rase ili etičke pripadnosti, boje kože, izgleda, spola, dobi, jezika, vjere, političkog ili drugog uvjerenja, nacionalnog ili socijalnog podrijetla, imovinskog stanja, članstva u sindikatu, obrazovanja, društvenog položaja, bračnog ili obiteljskog statusa, zdravstvenog stanja, invaliditeta, genetskog naslijeđa ili spolne orijentacije.

(3) Uznemiravanje kao oblik diskriminacije je svako neželjeno ponašanje uzrokovano nekim od osnova iz ovog članka koje ima za cilj ili stvarno predstavlja povredu dostojanstva osobe, a uzrokuje strah ili neprijateljstvo, ponižavajuće ili uvredljivo okruženje.

(4) Svatko tko kod drugih uoči postupanje suprotno ovom članku, treba svoje saznanje priopćiti razredniku, stručnom suradniku ili ravnatelju.

Članak 50.

(1) U Školi je zabranjen svaki oblik nasilja, izražavanje neprijateljstva, nesnošljivosti i drugog neprimjerenog ponašanja.

(2) Svatko je dužan upozoriti osobu koja protupravnim činjenjem krši ovaj članak.

(3) Osoba (učenik, radnik ili druga osoba koja boravi u Školi) koja svjedoči određenom obliku nasilja u prostoru Škole, dužna je poduzeti mjere s ciljem zaustavljanja nasilnog postupanja i pružiti pomoć u skladu sa svojim kompetencijama (obavijestiti dežurnog učitelja, stručnu službu ili ravnatelja, te u slučaju potrebe nazvati policiju).

(4) U slučaju nasilnog postupanja među učenicima ili prema učenicima potrebno je postupiti prema Pravilniku o načinu postupanja odgojno-obrazovnih radnika školskih ustanova o poduzimanju mjera o zaštiti prava učenika te prijave svakog kršenja tih prava nadležnim tijelima, Protokolu o postupanju u slučaju nasilja među djecom i mladima, Protokolu o postupanju u slučaju seksualnog nasilja i ostalim važećim protokolima u slučaju bilo kojeg oblika nasilja i neprimjerenog ponašanja.

Članak 51.

U slučaju ozljede (bilo da je nastala neprimjerenim ponašanjem, nasilničkim činom ili sl.) na mjestu nezgode potrebno je napisati iskaz o nezgodi.
Iskaz je dužna napisati bilo koja odrasla osoba koja je prisustvovala događaju.

XV. KRŠENJE KUĆNOG REDA

Članak 52.

(1) Postupanje prema odredbama ovog Kućnog reda sastavni je dio radnih obveza radnika i učenika Škole. 
Radnik koji postupi suprotno odredbama Kućnog reda, krši radnu obvezu.

(2) Učeniku se za ponašanja suprotna odredbama ovog Kućnog reda mogu izreći pedagoške mjere sukladno odredbama Zakona o odgoju i obrazovanju u osnovnoj i srednjoj školi, Pravilniku o kriterijima za izricanje pedagoških mjera te odredbama Statuta škole.

(3) U slučaju težih neprihvatljivih ponašanja učenika prema drugim učenicima, diskriminacije, nasilničkog ili neprijateljskog ponašanja, ravnatelj Škole dužan je izvijestiti nadležna državna tijela te postupiti prema propisanim protokolima.

(4) Ostale osobe koje za vrijeme boravka u Školi krše Kućni red, dežurni učitelj ili ravnatelj udaljit će ih iz prostora Škole.

XVI. PRIJELAZNE I ZAVRŠNE ODREDBE

Članak 53.

Ovaj pravilnik stupa na snagu osmog dana od objavljivanja na oglasnoj ploči Škole.


Članak 54.

Stupanjem na snagu ovog  Pravilnika o kućnom redu prestaje važiti Pravilnik o kućnom  redu od   14. 02. 2025. godine, KLASA: 011-02/25-01/157, URBROJ: 238-09-43-25-01



Predsjednik Školskog odbora :
Tomislav Petek



Ovaj Pravilnik je objavljen na oglasnoj ploči i web stranici škole dana 03.06.2026., a stupio je na snagu 12.06. 2026. godine.

